Shiga
Mali Zup mare Tang Hpre htawt sit na, aten masat sai
- Post 25 January 2011
- Last Updated on 01 June 2011
- By KNG
- Hits: 733
“Ya gaw, Ngarai zawn she rai sai. Kani lu ai ni mung grai law wa sai. Mare kata ja htu wa ai majaw mung grau yak wa ai,” nga nna, Tang Hpre mare masha Slg. Bawk Naw kawn KNG de tsun wa ai.
Lai wa sai 2010 ning hta, hkauna kadai n galaw mat sai hte, hkauna pa ni hpe mung ja htu jahten kau ma sai lam shi tsun ai. Bai nna kani nanghpam tsi ni grau law wa tim seng ang ai Myen ahkaw ahkang lu ni gaw ahkyak la ai lam ni mung n nga ai hpe shi matut tsun ai.
Lai wa sai, January 23 hte 24 ya hta, Ma-Ya-Ka, pyada ni hte Asia World company kaw na masha ni gaw, Tang Hpre mare masha ni hpe, March shata hpang jahtum tawn nna, mare htawt sit na matu tsun shadut wa sai lam chye lu ai.
“Mali-N’mai Hka lapran kaw nga ai, Mazup mare kaw gaw, lwidwi hpun langai mi hta gumhpraw 135 hpra yaw chye jaw ai da. Dai gaw, lwidwi si langai na manu sha rai nga ai,” nga nna Slg. Bawk Naw tsun ai.
Tang Hpre mare masha ni hpe mung, lamu ga jahpu hte nta jahpu hpe gaw, n jaw ai sha, hkai n mai ni hte nam si hpun zawn re ai ni a manu hpe sha, jaw na re lam shi tsun ai.
“Anhte mare masha ni, mare salang ni yawng hkra shara n htawt na matu dawdan da ai,” nga nna, mare atik anang htawt shangun tim, ningdang na matu gwi gwi dawdan da ai lam Bawk Naw tsun ai.
Ya ten hta, Tang Hpre mare na, ramma malawng gaw, 2010 April 17 ya hta, hka madim galaw ai shara kaw, bawm kapaw ai hte seng nna, seng ang ai ni kawn, rim zingri ai lam ni a majaw, hprawng yen nga ra ai lam shi matut tsun ai.
Bawm kapaw ai mabyin a hpang, Myen hpyen asuya kawn, shimlam hpe grau shaja da ai hte, hka madim gawgap ai shara hta gaw, Myen hpyendap npu taw ai, n-gawn hpyen hpung de gale sai, shawng de na Lasang Awng Wa simsa lam hpung kawn, la ya ai lam mare masha ni tsun ai.
Meter 152 tsaw na, Myitsone hka madim masing gaw, mung masha hte makau grup-yin hpe jahten shaza na lam sha nga ai lam, Myen mung NLD pati kawn mung tsun wa sai rai nga ai.
Mali Zup hte shi a ningpawt Mali Hka hte N’mai hta Miwa asuya madu ai China Power Investment Corporation (CPI) hte Myen mung na Asia World Company yan, hka wanjak 7 galaw nga ai re. Dai hte yawng kaw na myihprap wan n-gun 17,160 MW shapraw na hta, malawng hpe htingbu Miwa mung de dut jaw na re lam, Htai daju Burma Rivers Network (BRN) tsun ai.
Ya ten du hkra, hka madim masing mayan na, mare yawm dik 6 htawt sit hkrum sai hte, shanhte gaw mare n’nan hta, hkai lu hkai sha, rem lu rem sha na shara n-nga rai, kanbau bungli a matu jam jau hkrum nga ai lam chye lu ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn